Broj:

Zagreb, 11. prosinca 2020.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Nenada Horvatića, općinskog načelnika Općine Ljubešćica,** na 107. sjednici, održanoj dana 11. prosinca 2020.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Nenada Horvatića, općinskog načelnika Općine Ljubešćica, zbog moguće povrede načela djelovanja propisanih člankom 5. stavkom 1. ZSSI-a, koja proizlazi iz okolnosti da je navedeni dužnosnik, u postupku dodjele sredstava za financiranje programa i projekata udruga od interesa za opće dobro koje provode udruge na području Općine Ljubešćica za 2017.g., 2018.g. i 2019.g. donio odluku o financiranju i sklopio ugovore o dodijeli financijskih sredstava s udrugom Umirovljenika i starijih osoba „Ljubešćica“ u kojoj je majka dužnosnika predsjednica udruge.**
2. **Poziva se dužnosnik Nenad Horvatić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je kako je Nenad Horvatić dužnost općinskog načelnika Općine Ljubešćica počeo obnašati 20. svibnja 2009.g te da je istu dužnost obnašao u mandatu 2013.-2017.g. kao i da navedenu dužnost ponovno obnaša od 25. svibnja 2017.g. Stoga je Nenada Horvatić, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je dana 7. prosinca 2017.g. zaprimilo anonimnu prijavu koja je u knjizi ulazne pošte Povjerenstva zaprimljena pod brojem 711-U-7225-P-422/17-01-4. U predmetnoj prijavi navodi se kako je dolaskom na vlast dužnosika stvorena familijarno-stranačka koruptivna mreža za izvlačenje novaca iz proračuna Općine Ljubešćica na način da je dužnosnik na mjesto predsjednice Udruge umirovljenika Općine Ljubešćica postavio svoju majku koja je i do današnjeg dana na toj funkciji. Nadalje navodi se da u odnosu na navedeno ne bi bilo ništa sporno da se iz općinskog proračuna svih tih godina godišnje ne izdvaja između 20-30.000,00 kuna, a da za sve to razdoblje ne postoje pismeni tragovi u Udruzi o svrsi i zakonitosti trošenja navedenih sredstava. Nadalje, navodi se da je dužnosnik na mjesto predsjednika Udruge Mladeži Općine Ljubešćica postavio svog šogora te da su se godinama godišnje izdvajala sredstva iz proračuna u iznosu od 15-20.000,00 kuna, a da za sve to razdoblje u Udruzi ne postoje pismeni tragovi o svrsi i zakonitosti trošenja navedenih sredstava. Isto tako navodi se da je dužnosnik svojim stranačkim prijateljima ( vijećnicima u Općinskom vijeću, članovima Mjesnih odbora svi članovi HDZ-a) omogućio poslove bez natječaja na izgradnji i uređenju kućica,vatrogasnog i društvenih domova po svim selima (Ljubešćica, Rakovec, Ljubelj, Kalnička Kapela) po pretjerano visokim cijenama. Prijavitelj navodi kako se radi o pogodovanju ………… ……….., Općinskom vijećniku iz redova HDZ-a, koji je obavljao radove na izgradnji drvenih kućica, postavljanje stolarije, krovopokrivačke radove a u isto vrijeme je dužnosniku gradio zatvorenu nadstrešnicu dužine 15.-tak metara. Nadalje, navodi se da je ……… ………. odrađivao postavljanje i izgradnju kamina i krušnih peći u svim drvenim kućicama te društvenim domovima Ljublju i Kalničkoj Kapeli obavljao je da bi kasnije dužnosniku kod kuće u nadstrešnici vršio izradu i postavljanje kamina. Nadalje, navodi se da je većinu ostalih građevinskih radova obavljao ………… …………, pa tako i radove na uređenju kuće dužnosika, a da je supruga …….. ……………. članica HDZ-a te vijećnica u Općinskom vijeću Općine Ljubešćica. Napominje se i da su svi navedeni dugogodišnji predizborni sponzori HDZ-a. Nadalje, navodi se i kako se u Općini pristupilo se ponovnoj promjeni prostornog plana ponajviše zbog pogodovanja poduzeću Kaming d.d. Ljubešćica, te općinskom odvjetniku …….. ……….. Navodi se kako je poduzeće Kaming d.d. već nekoliko godina u vlasništvu poduzeća Zagorje-gradnja iz Zagreba te da isto vrši sve veću eksploataciju mineralnih sirovina kamena), ali iz godine u godinu uplaćuje sve manji iznos naknade za isto u proračun Općine Ljubešćica. Ističe se kako bi se novim prostornim planom navedenom poduzeću pogodovalo u proširenju površina za eksploataciju, izvan zakonskih okvira. Nadalje, navodi se dužnosnika može vidjeti kako vozi Audi a4 zagrebačkih registracijskih oznaka u vlasništvu Zagorje-gradnje. Nadalje, navodi se i kako odvjetnik ……… ……… već dugi niz godina ima ugovor o pružanju odvjetničkih usluga Općini Ljubešćica i to na neodređeno razdoblje te da mu Općina svaki mjesec neovisno o tome da li obavlja bilo kakvu uslugu isplaćuje 6-7.000,00 kuna.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a od Državnog izbornog povjerenstva zatražilo podatak o donacijama i drugim prihodima financiranja izborne promidžbe dužnosnika Nenada Horvatića na lokalnim izborima u 2013.g. i 2017.g., od Ministarstva gospodarstva, poduzetništva i obrta podatak je li društvima KAMING d.d., KAMING HOLDING d.o.o. i ZAGORJE GRADNJA d.o.o. dodijeljena koncesija za ekspoloataciju mineralne sirovine na području Općine Ljubešćica, od Matičnog ureda Novi Marof podatak o srodstvu dužnosnika sa ……….. ………. i …………. ……….. te od Ministarstva unutarnjih poslova, Uprave za upravne i inspekcijske poslove podatak o vozilima u vlasništvu dužnosnika.

Povjerenstvo je i od Općine Ljubešćica zatražilo očitovaje o poslovnim odnosima koje je Općina tijekom mandata dužnosnika Nenada Horvatića imala s trgovačkim društvima KAMING d.d., KAMING HOLDING d.o.o. i ZAGORJE GRADNJA d.o.o. kao i podatke o postupku financiranja udruga s područja Općine Ljubešćica.

Uvidom u izvadak iz sudskog registra trgovačkog suda u Varaždinu Povjerenstvo je utvrdilo kako je pod MBS: 070011003 upisano društvo KAMING d.d., OIB: 15834377307 sa sjedištem na adresi Ljubešćica, Zagorska 1. Nadalje, pod brojem MBS: 080169832 upisano je društvo ZAGORJE GRADNJA d.d., OIB: 24590198805 sa sjedištem u Zagrebu, Zagrebačka 26. Uvidom u registar utvrđeno je kako je pod brojem MBS: 070079837 bilo upsano društvo KAMING HOLDING d.o.o., OIB: 96588053199 koje je brisano odlukom Trgovačkog suda u Varaždinu broj Tt-16/5261-3 od dana 23. siječnja 2017.g. Uvidom u predmetno rješenje utvrđeno je kako je društvo KAMING HOLDING d.o.o. pripojeno društvu ZAGORJE GRADNJA d.o.o. Nadalje, usporedbom povijesnih izvadaka trgovačkog društava KAMING d.d. i društva ZAGORJE GRADNJA d.o.o. utvrđeno je da su osnivači društva ZAGORJE GRADNJA d.o.o. ujedno i članovi nadzornog odbora društva KAMING d.d.

Uvidom u podatke Središnjeg klirinško depozitarnog društva utvrđeno je da je društvo ZAGORJE GRADNJA d.o.o. dioničar društva KAMING d.d.

Državno izborno povjerenstvo je dana 7. veljače 2018.g. odgovorilo na traženje Povjerenstva dopisom broj KLASA: 008-02/18-01/07, URBROJ: 507-04/07-18-2. Uvidom u dostavljenu dokumentaciju (Izvješća o primljenim donacijama za financiranje izborne promidžbe 2013.g. i 2017.g.) utvrđeno je da je na lokalnim izborima 2013.g. društvo ZAGORJE GRADNJA d.o.o. u kampanju dužnosnika Nenada Horvatića doniralo iznos od 10.000,00 kuna te da je na lokalnim izborima 2017.g. u kampanju dužnosnika Nenada Horvatića isto trgovačko društvo ponovno doniralo iznos od 10.000,00 kuna.

Ministarstvo gospodarstva, poduzetništva i obrta odgovorilo je na traženje Povjerenstva dana 8. veljače 2018.g. dopisom KLASA: 310-01/18-03/30, URBROJ: 526-03-03-01/1-18-2. U navedenom dopisu Ministarsvo navodi kako na području Općine Ljubeščica (Varaždinska županija) nema važećeg odobrenja za istraživanje mineralnih sirovina koje je uvedeno u Registar istražnih prostora koje vodi to ministarstvo. Nadalje, navodi se kako je dana 19. listopada 2017. godine, obavljena primopredaja dokumentacije vezana na istraživanje i eksploataciju mineralnih sirovina iz članka 5. točke 3. Zakona o rudarstvu (Narodne novine, broj 56/13. i 14/14.) između Ministarstva gospodarstva, poduzetništva i obrta i Ureda državne uprave Varaždinskoj županiji, Varaždin, o čemu je učinjen zapisnik, KLASA: 310-01/17-03/263; URBROJ: 526-03-03-17-1, odnosno da je dana 19. listopada 2017. godine, Ministarstvo gospodarstva, poduzetništva i obrta, preuzelo nadležnost između ostalog za eksploatacijska polja tehničko-građevnog kamena koje se nalaze na području Općine Ljubeščica (Varaždinska županija). U donosu na eksploatacijsko polje tehničko-građevnog kamena “Hruškovec IV”, Ministarstvo navodi da je ono upisano u knjigu VII., list 20. Registra eksploatacijskih polja ministarstva nadležnog za rudarstvo. Kao nositelj i ovlaštenik eksploatacijskog polja upisana je Republika Hrvatska. Rješenjem, KLASA: UP/I-310-01/17-03/176; URBROJ: 526-03-03-01/1-17-1, od 20. listopada 2017. godine, a Ministarstvo gospodarstva, poduzetništva i obrta odredilo je brisanje eksploatacijskog polja tehničko-građevnog kamena “Hruškovec IV” iz Registra eksploatacijskih polja ministarstva nadležnog za rudarstvo, knjiga VII. list 20. U odnosu na eksploatacijsko polje tehničko-građevnog kamena “Hruškovec”, Ministarstvo navodi da je ono upisano u knjigu VII., list 13. Registra eksploatacijskih polja ministarstva nadležnog za rudarstvo. Kao nositelj i ovlaštenik eksploataciiskog polja upisano je trgovačko društvo KAMING d.d. Ljubešćica, OIB: 15834377307, temeljem Odluke o davanju koncesije na zahtjev, izdane od Ureda državne uprave u Varaždinskoj županiji, Službe za gospodarstvo i imovinsko-pravne poslove, Odjela za imovinsko-pravne odnose, poslove rudarstva, poljoprivrede i šumarstva, Varaždin, KLASA: UP/I-310-01/16-01/2 DTB; URBROJ: 2186-01-02-02-16-7, od 13. svibnja 2016. godine te Ugovora o koncesiji za eksploataciju tehničko-građevnog kamena na eksploatacijskom polju “Hruškovec”, sklopljenog između Ureda državne uprave u Varaždinskoj županiji, Varaždin i trgovačkog društva KAMING d.d. Ljubešćica, UP/I-310-01/16-01/2; URBROJ: 2186-01-02-02-16-16, od 14. lipnja 2016. godine, na rok do 24. kolovoza 2029. godine. Isto tako, navodi se i dodatak Ugovora o koncesiji za eksploataciju tehničko-građevnog kamena na eksploatacijskom polju “Hruškovec”, sklopljen između Ureda državne uprave u Varaždinskoj županiji, Varaždin i trgovačkog društva KAMING d.d. Ljubešćica, UP/I-310- 01/16-01/8; URBROJ: 2186-01-02-02-16-5, od 11. listopada 2016. godine. U odnosu na eksploatacijsko polje tehničko-građevnog kamena “Špica”, Ministarstvo navodi kako je ono upisano u knjigu VII., list 16. Registra eksploatacijskih polja ministarstva nadležnog za rudarstvo. Kao nositelj i ovlaštenik eksploatacijskog polja upisano je trgovačko društvo KAMING d.d. Ljubešćica, OIB: 15834377307, temeljem rješenja o davanju koncesije, izdanog od Ureda državne uprave u Varaždinskoj županiji, Službe za gospodarstvo i imovinsko-pravne poslove, Odjela za imovinsko-pravne odnose, poslove rudarstva, poljoprivrede i šumarstva, Varaždin, KLASA: UP/I-310-01/14- 01/8 DTB; URBROJ: 2186-01-02-02-14-2, od 16. listopada 2014. godine, dopunskog rješenja, izdanog od Ureda državne uprave u Varaždinskoj županiji, Službe za gospodarstvo i imovinsko-pravne poslove, Odjela za imovinsko-pravne odnose, poslove rudarstva, poljoprivrede i šumarstva, Varaždin, KLASA: UP/I-310-01/15-01/5 DTB; URBROJ: 2186-01-02-02-15-5, od 12. svibnja 2015. godine te Ugovora o koncesiji za eksploataciju tehničko-građevnog kamena na eksploatacijskom polju “Špica”, sklopljenog između Ureda državne uprave u Varaždinskoj županiji, Varaždin i trgovačkog društva KAMING d.d. Ljubešćica, UP/I-310-01/15-01/5; URBROJ: 2186-01-02-02-15-7, od 13. svibnja 2015. godine, na rok do 31. ožujka 2034. godine. Nadalje, Ministarstvo navodi kako u Registru istražnih prostora i eksploatacijskih polja ovoga ministarstva nisu upisana trgovačka društva KAMING HOLDING d.o.o. iz Ljubeščice, OIB: 96588053199 i ZAGORJE GRADNJA d.o.o. iz Zagreb, OIB: 24590198805 kao nositelji i/ili ovlaštenici istražnih prostora i/ili eksploatacijskih polja mineralnih sirovina. Ističe se i kako je naknada za koncesiju za eksploataciju mineralnih sirovina određena je odredbama Zakona o rudarstvu (Narodne novine, broj 56/13. i 14/14.) i Uredbom o naknadi za koncesiju za eksploataciju mineralnih sirovina (Narodne novine, broj 31/14.), te je obveza plaćanja naknade za koncesiju jasno određena gore navedenim aktima koji se dostavljaju kao prilog. Ministarstvo napominje i da ne posjeduje dokumente glede odobrenja, suglasnosti, izmjena prostornog plana uređenja ili drugih pojedinačnih akta Općine Ljubeščica u svezi gore izdanih akata, niti je Zakonom o rudarstvu propisano isto.

Općina Ljubešćica je na traženje Povjerenstva odgovorila dopisom, KLASA: 052-01/19-01/3, URBORJ: 2186/025-03-19-2 od 17. listopada 2019.g. U svojem dopisu navodi kako je Općina Ljubešćica za vrijeme aktualnog i prethodnog mandata dužnosnika Nenada Horvatića, općinskog načelnika Općine Ljubešćica (od svibnja 2013. godine do danas) stupila u poslovne odnose (bagatelna/jednostavna i javna nabava) s trgovačkim društvima KAMING d.d. iz Ljubešćice, Zagorska 1, OIB: 15834377307 i ZAGORJE GRADNJA d.o.o. iz Zagreba, Zagrebačka cesta 26, OIB:24590198805. Općina navodi kako je ona kao javni naručitelj koji je obveznik primjene prethodnog Zakona o javnoj nabavi („Narodne novine“, broj 90/11, 83/13 i 13/14-Odluka Ustavnog suda) i Zakona o javnoj nabavi („Narodne novine“, broj 120/16 dalje u tekstu ZJN 2016) provodila postupke javne nabave roba, usluga ili ustupanja radova male i velike vrijednosti te postupke bagatelne/jednostavne nabave u skladu s propisima o javnoj nabavi i ostalim propisima. Nadalje navodi kako nabavu radova, roba i usluga procijenjene vrijednosti manje od 70.000,00 kuna, odnosno 200.000,00 kuna, Općina Ljubešćica je kao Naručitelj provodila izdavanjem narudžbenice jednom gospodarskom subjektu sukladno internom aktu -Pravilniku o provedbi postupaka nabave bagatelne vrijednosti (KLASA: 406-01/14-01/1; URBROJ: 2186/025-03-14-1) od 23. siječnja 2014. godine i Izmjenama Pravilnika (KLASA: 406-01/14-01/1; URBROJ: 2186/025-03-14-2) od 4. ožujka 2014.godine te sukladno Pravilniku o provedbi postupaka jednostavne nabave („Službeni vjesnik Varaždinske županije“, broj 32/17). Nadalje navodi se kako su postupci javne nabave kao i bagatelne/jednostavne nabave započeli onda kada su bila planirana sredstva za nabavu u Proračunu i Planu nabave, a sam postupak javne nabave započinje donošenjem Odluke o provedbi otvorenog postupka javna nabave odnosno Odluke o početku postupka nabave bagatelne vrijednosti/jednostavne vrijednosti od strane predstavničkog tijela -Općinskog vijeća i odgovorne osobe Naručitelja -općinskog načelnika na temelju zahtjeva JUO-a za početak nabave. Navodi se da su Odlukom o početku postupka nabave imenovani su ovlašteni predstavnici javnog naručitelja/Stručno povjerenstvo (ZJN 2016), od kojih najmanje jedna osoba koja ima završen specijalistički program izobrazbe u području javne nabave i vijećnici Općinskog vijeća. Postupak nabave završava danom izvršnosti Odluke o odabiru najpovoljnije ponude koju donosi općinski načelnik ( na sjednici predstavničkog tijela -Općinsko vijeća Općine Ljubešćica daje suglasnost na odluku o odabiru), a od 2017.godine izvršnošću Obavijest o odabiru najpovoljnije ponude. Nadalje, navodi se da Općina Ljubešćica ima poslovnu suradnju /sklopljen ugovor o poslovnoj suradnji s dioničkim društvom Kaming d.d., Zagorska 1, Ljubešćica na godinu dana, od 2013.godine nadalje, temeljem internog akta naručitelja i Zakona o javnoj nabavi koji se dostavlja u privitku. Nadalje, navodi se i da je Općina Ljubešćica imala poslovni odnos s trgovačkim društvom ZAGORJE GRADNJA d.o.o. iz Zagreba, Zagrebačka cesta 26, OIB:24590198805 za postupke jednostavne nabave i to 2018.godine putem ugovora za EJN-29/2018 sanacija klizišta u Ulici Javomi vrh predio Cerovo brdo, ukupna vrijednost 624.875,00 kuna s PDV-om i 2019.godine putem ugovora za EJN-6/2019 sanacija klizišta u Vinogradskoj ulici uz NC- 39 predio ,,Rudan“, ukupna vrijednost 619.540,03 kune s PDV-om te u otvorenom postupku javne nabave EJN-2/2019 za nabavu radova na izgradnji infrastrukture prometnica, oborinske kanalizacije i javne rasvjete Poduzetničke zone Ljubešćica, u EOJN poziv na nadmetanje pod brojem objave 2019/S 0F2-0025326 - datum slanja 27.6.2019. putem ugovora zajednice ponuditelja Zagoije gradnja d.o.o. iz Zagreba i COLAS Hrvatska d.d iz Varaždina, ukupne vrijednosti 7.063.504,88 kuna. Navodi se i kako općinski načelnik Nenad Horvatić koji je odgovorna osoba Naručitelja, temeljem zahtjeva JUO-a donosi Odluku o početku postupka nabave sukladno Proračunu, Planu nabave i Programu gradnje objekata i uređaja komunalne infrastrukture, ali da isti nije nikada bio član Stručnog povjerenstva. Isto tako navodi se da sukladno Zakonu o javnoj nabavi i internom aktu Naručitelja Odluku o odabiru /Obavijest o odabiru ili Obavijest o poništenju postupka jednostavne nabave donosi općinski načelnik na temelju prijedloga ovlaštenih predstavnika naručitelja odnosno Stručnog povjerenstva. U odnosu na koncesijska odbrenja Općina navodi da u razdoblju od svibnja 2013.godine do danas, nije izdala trgovačkom društvu KAMING d.d. iz Ljubešćice , Zagorska 1, OIB: 15834377307 bilo kakve dozvole, suglasnosti, potvrde ili drugu vrstu akta potrebne za obavljanje djelatnosti, a posebno vezano za dodjelu koncesije i izvršavanja ugovora radi eksploatacije mineralnih sirovina na eksploatacijskim poljima ,,Hruškovec“ i ,,Špica“ koja se nalaze na području Općine Ljubešćica pritom napominjući da se koncesija plaća kvartalno, a nadzor nad plaćanjem koncesije vrši davatelj koncesije Ured državne uprave Varaždinske županije, Služba za gospodarstvo i imovinsko-pravne poslove, Odjel za imovinsko-pravne poslove, poslove rudarstva, poljoprivrede i šumarstva, Stanka Vraza 4, Varaždin sukladno Zakona o koncesijama i zakonu o rudarstvu. Po obavijesti od 2017.godine poslove rudarstva, poljoprivrede i šumarstva, sve upravne i neupravne poslove iz područja rudarstva kao i svu popratnu dokumentaciju preuzima Ministarstvo gospodarstva, poduzetništva i obrta, Sektor za rudarstvo, Ulica grada Vukovara 78, Zagreb te stoga općinski načelnik Nenad Horvatić nije odlučivao o izdavanju predmetnih akata već nadležna služba Varaždinske županije odnosno nadležno ministarstvo. U odnosu na financiranje udruga na podrućju Općine navodi se da je Općina Ljubešćica u proračunskom razdoblju 2011.-2019. dodjeljivala je iz općinskog proračuna potporu Udruzi umirovljenika i starijih osoba „Ljubešćica”, OIB:21588109981 kao i svim udrugama prijavljenim na poziv/javni natječaj koje ispunjavaju uvjete za dodjelu istih. Nadalje, navodi se da Općina Ljubešćica, odnosno općinski načelnik objavljuje Poziv za prijavu programa/projekata za Program javnih potreba Općine Ljubešćica za svaku godinu radi ostvarivanja prava na potporu iz sredstava Proračuna, a od 2016.godine Javni natječaj za financiranje programa i projekata udruga od interesa za opće dobro koje provode udruge na području Općine Ljubešćica temeljem Godišnjeg plana za raspisivanje natječaja, temeljem odredbi članka 33. Zakona o udrugama („Narodne novine” broj 74/14 i 70/17), članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge ('Narodne novine", broj 26/15), članka 30. Statuta Općine Ljubešćica („Službeni vjesnik Varaždinske županije”, broj 9/13 i 24/13) i članka 12. Pravilnika o financiranju javnih potreba od interesa za opće dobro koje provode udruge na području Općine Ljubešćica („Službeni vjesnik Varaždinske županije”, broj 68/16). Na temelju provedenog Javnog natječaja koji je s cjelokupnom natječajnom dokumentacijom objavljen na mrežnim stranicama Općine Ljubešćica www.ljubescica.info i mrežnim stranicama Ureda za udruge Vlade Republike Hrvatske te na oglasnim pločama Općine Ljubešćica i zapisnika Povjerenstva za ocjenjivanje prijava, na temelju odredbe članka 27. Pravilnika o financiranju javnih potreba od interesa za opće dobro koje provode udruge na području Općine Ljubešćica („Službeni vjesnik Varaždinske županije" broj 68/16; dalje u tekstu: Pravilnik), općinski načelnik Općine Ljubešćica donosi Odluku o odabiru programa/projekata udruga. Nadalje, navodi se da sukladno odredbama članaka 20. i 24. Pravilnika, općinski načelnik Rješenjem imenuje Povjerenstvo za otvaranje prijava i provjeru propisanih formalnih uvjeta prijava te Rješenjem članove Povjerenstva za ocjenjivanje prijava. Primjenom kriterija ocjenjivanja prijava iz Pravilnika, Povjerenstvo za ocjenjivanje prijava ocjenjuje pristigle projekte/programe, te zapisnik o ocjeni istih upućuje općinskom načelniku radi donošenja odluke o odobravanju financijskih sredstava za programe / projekte. Sukladno odredbi članka 28. Pravilnika, udruge kojima je dodijeljena financijska potpora, dužne su s Općinom Ljubešćica sklopiti ugovor o financijskog potpori, kojim će se urediti međusobna prava i obveze (iznos odobrenih sredstava, uvjeti i način korištenja dodijeljenih sredstava, način praćenja i kontrole namjenskog trošenja dodijeljenih sredstava te ostala međusobna prava i obveze). Općina navodi kako općinski načelnik Nenad Horvatić nikada nije sudjelovao u samom postupku razmatranja zahtjeva/prijava već je sukladno odredbama Zakona o udrugama i Pravilnika imenovao Rješenjem povjerenstva i na temelju zapisnika donio Odluku o odabiru programa/projekta. Isto tako Općina napominje kako su navedene činjenice bile predmet kriminalističkih istraživanja temeljem podneska anonimnog skriptera te da su poduzeti državnoodvjetnički izvidi i putem Policijske postaje Novi Marof i Službe kriminalističke policije PU Varaždinske prikupljene potrebne obavijesti te je Općinsko državno odvjetništvo u Varaždinu predmet stavilo ad acta, odnosno da podnesci nisu zaprimljeni u upisnik kaznenih prijava jer nisu ispunjene za to zakonske pretpostavke te državno odvjetništvo nije u tom smislu niti donijlo meritornu državnoodvjetničku odluku, konkretno odbačaj kaznene prijave. U privitku Općina dostavlja rlevantnu dokumentaciju kojom potkrijepljuje svoje navode.

Uvidom u dokumentaciju dostavljenu od strane Ministarstva gospodarstva, poduzetništva i obrta utvrđeno je da je društvo KAMING d.d. ovlaštenik eksploatacijskih polja“Hruškovec“ i „Špica“ i to temeljem odluka o koncesiji i ugovora o koncesiji izdanih od strane Ureda državen uprave u Varaždinskoj županiji, pri čemu Općina Ljubešćica ni na koji način nije sudjelovala u postupku dobivanja koncesije za navedena eksploatacijka polja niti je tada važećim Zakonom o koncesijama („Narodne novine“ broj 143/12) i Zakonom o rudarstvu („Narodne novine“, broj 56/13, 14/14) isto bilo predviđeno. Nadalje, a u odnosu na proširenje površine područja eksploatacije iz dostavljene dokumentacije razvidno je da je u odnosu na polje „Hruškovec“ dana 11. listopada 2016.g. sklopljen dodatak Ugovora o koncesiji za eksploataciju tehničko-građevnog kamena na eksploatacijskom polju “Hruškovec” kojim se dana koncesija proširuje na veću površinu, međutim navedeni doatak Ugovora sklopljen je između Ureda državne uprave u Varaždinskoj županiji, Varaždin i trgovačkog društva KAMING d.d. Ljubešćica te niti u postupku sklapanja istog nije ni na koji način sudjelovala Općina Ljubešćica.

Uvidom u natječajnu dokumentaciju vezanu uz postupke javne nabave za vrijeme prethodnog i trenutnog mandata dužnosnika, dostavljenu od strane Općine Ljubešćica Povjerenstvo je utvrdilo kako je Općina Ljubešćica s društvom KAMING d.d. ima sklopljen ugovor o poslovnoj suradnji iz 2013.g. koji se obnavlja svakih godinu dana. Uz navedeno, u 2014.g. Općina je s društvom KAMING d.d. imala tri poslovna odnosa koji su se odnosili na postupke bagatelne javne nabave. Radilo se o poslu uređenja i asfaltiranja nerazvrstane ceste u Kapeli Kalničkoj procijenjene vrijednosti 96.800,00 bez PDV-a, poslu asfaltiranja parkirališta u Kaplei Kalničkoj procijenjene vrijednosti 147.000,00 bez PDV-a te poslu asfaltiranja dijela ceste Javorni vrh procijenjene vrijednosti 60.1100,00 kuna bez PDV. U sva tri slučaja dužnosnik je, sukladno tada važećem Pravilniku o javnoj nabavi, potpisao narudžbenice za navedene poslove. Nadalje, utvrđeno je kako je Općina poslovala i s društvom ZAGORJE GRADNJA d.o.o. i to 2018.g. na sanaciji klizišta u ulici Javorni vrh predio Cerovo brdo (procijenjena vrijednost poslova 468.787,00 kuna bez PDV-a), 2019.g. na sanaciji klizišta u Vinogradskoj ulici predio Rudan (vrijednost poslova 495.632,00 kuna bez PDV-a) te 2019.g. na izgradnji infrastrukture prometnica, oborinske kanalizacije i javne rasvijete poduzetničke zone Ljubešćica (vrijednost poslova 7.063.504,88 ). U predmetnim slučajevima radilo se o poslovima javne nabave te je dužnosnik postupao sukladno Zakonu o javnoj nabavi („Narodne novine“, broj 120/16) i Pravilniku o provedbi postupaka jednostavne nabave („Službeni vjesnik Varaždinske županije“, broj 32/17). Naime, u odnosu na poslove jednostavne javne nabave ( sanacije klizišta u ulicama Javorni vrh i Vinogradska) poziv na dostavu ponude poslan je na adrese tri pravna subjekta te je osnovano stručno povjerenstvo za izbor najpovoljnije ponude u kojem nije sudjelovao dužnosnik Nenad Horvatić. Društvo ZAGORJE GRADNJA d.o.o. javilo se kao jedini ponuditelj te je stoga njegova ponuda utvrđena najpovoljnijom. Odluku o izboru najpovoljnijeg ponuditelja potpisao je dužnosnik Nenad Horvatić. U odnosu na posao izgradnje infrastrukture prometnica, oborinske kanalizacije i javne rasvijete poduzetničke zone Ljubešćica, a koji poslovi se odnose na poslove javne nabave, osnovano je stručno povjerenstvo čiji član nije bio dužnosnik već je isti potpisao odluku o odabiru ponuditelja sukladno važećem Zakonu o javnoj nabavi.

Uvidom u dokumentaciju dostavljenu od Ministarstva unutarnjih poslova, Uprave za upravne i inspekcijske poslove Povjerenstvo je utvrdio kako je vozilo marke Audi, tip a4, godina proizvodnje 2013.g. bilo registrirano od 9. rujna 2013.g. do 19.11.2013.g. na trgovačko društvo PORSHE LEASING d.o.o., a korisnik je vozila bilo društvo PORSHE CROATIA d.o.o. Od 19. studenog 2013.g. do 4. prosinca 2017.g. navedeno vozilo bilo je registrirano na trgovačko društvo RAIFFEISEN LEASING d.o.o., a korisnik vozila je do 9. veljače 2016.g. bilo trgovačko društvo KAMGRAD d.d., a potom trgovačko društvo ZAGORJE GRADNJA d.o.o. Od 04. prosinca 2017.g. vozilo je registrirano na registarske oznake VŽ 667-NM te je njegov vlasnik Nenad Horvatić. Stoga dužnosniku društvo ZAGORJE GRADNJA d.o.o. nije ustupilo navedeni automobil budući da je dužnosnik isti kupio. Isto tako, dužnosnik nije kupio auto od društva ZAGORJE GRADNJA d.o.o, budući da navedeno društvo nikada nije bilo vlasnik predmetnog automobila već samo korisnik.

Slijedom navedenog, a u odnosu na poslovne odnose koje je Općina Ljubešćica imala s društvom KAMING d.d. i ZAGORJE GRADNJA d.o.o. Povjerenstvo nije utvrdilo postupanje koje bi upućivalo na povredu odredbi ZSSI-a kao niti na povezanost dužnosnik s predmetnim trgovačkim društvima osim činjenice da je društvo ZAGORJE GRADNJA d.o.o. 2013.g. i 2017.g. doniralo po 10.000,00 kuna kampanji dužnosnika. Povjerenstvo pritom ističe kako, iako je društvo ZAGORJE GRADNJA d.o.o. doniralo 10.000,00 kuna kampanji dužnosnika, isto je u postupcima javne nabave dobilo neusporedivo veće vrijednosti poslova te se stoga ne može u potrebnoj mjeri utvrditi da je donirani iznos razlog bilo kakvog podogovanja dužnosnika navedenom trgovačkom društvu, posebice kada se uzme u obzir da je poštovan postupak javne nabave te da se navedeno društvo javilo kao jedini ponuditelj čime je njegova ponuda ujedno i najpovoljnija.

U odnosu na eventualno pogodovanje dužnosnika Vijećniku HDZ-a ……….. ………, članu mijesnog odbora ……. …….. i ……. …………. Povjerenstvo nije utvrdilo interesnu povezanost dužnosnika s navedenim osobama. Naime, Povjerenstvo napominje da je kroz svoju dosadašnju praksu zauzelo načelan stav da sama činjenica pripadanja istoj političkoj stranci kao i činjenica da je supruga jednog od navedenih članica Općinskog vijeća sami po sebi ne upućuju na povezanost dužnosnika s navedenim osobama u smislu članka 4. stavka 5. ZSSI-a. Povjerenstvo ističe da samo na temelju činjenice da su određene osobe članovi iste političke stranke isto može opravdano zaključiti da navedene osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, no ta okolnost nije sama po sebi dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi. Prema tome, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana. U konkretnom slučaju čak i činjenica da su neke od navedenih osoba bili donatori HDZ ne utječe na moguću percepciju povezanosti u predmetnom slučaju, budući da nitko od navedenih nije bio donator samog dužnosnika već političke stranke kojoj oboje pripadaju.

U odnosu na pogodovanje odvjetniku ……… ………. Povjerenstvo također nije utvrdilo posebnu okolnost temeljem koje bi ga se povezalo s dužnosnikom niti načine na koje bi dužnosik istome pogodovao.

Uvidom u podatke dostavljene od strane Matičnog ureda Novi Marof Povjerenstvo je utvrdilo kako je ……… ………. majka dužnosnika, dok je ………… …………. šogor dužnosnika odnosno brat dužnosnikove supruge.

Uvidom u registar Udruga Povjerenstvo je utvrdilo kako je Predsjednica udruge umirovljenika i starijih osoba „Ljubešćica“ gospođa ……… …….., a da je Predsjednik udruge „Ljubeška mladež“ gospodin …….. ……….

Uvidom u dostavljenju dokumentaciju od strane Udruge umirovljenika i starijih osoba „Ljubešćica“ Povjerenstvo je utvrdilo da je navedena udruga osnovana 2009.g. i da se od tada na mjestu predsjednice udruge nalazi …….. ………, majka dužnosnika koja za navedenu funkciju ne prima naknadu. Sukladno dostavljenom Statutu udruge, utvrđeno je da predsjednicu udruge bira Skupština udruge na četiri godine s mogućnošću reizbora.

Uvidom u dostavljenu dokumentaciju od strane Udruge „Ljubeška mladež“ Povjerenstvo je utvrdilo kako je navedena udruga osnovana 2010.g. te da je predsjednik udruge tada bio ……… ………, šogor dužnosnika. Koji je izabran na Osnivačkoj Skupštini dana 28. kolovoza 2010.g te je obnašao navedenu dužnost do 15. srpnja 2017.g. kada je na sjednici Skupštine izabran za predsjednika udruge …… ……………. Sukladno dostavljenom Statutu udruge utvrđeno je da predsjednika udruge bira Skupština udruge iz reda članova udruge.

Uvidom u dokumentaciju dostavljenu od strane Općine Ljubešćica Povjerenstvo je utvrdilo kako iz iste proizlazi da je od 2011 do 2016.g. općinski načelnik objavljivao Poziv za prijavu programa/projekata za Program javnih potreba Općine Ljubešćica za svaku godinu radi ostvarivanja prava na potporu iz sredstava Proračuna, a da je od 2016.godine objavljivan javni natječaj za financiranje programa i projekata udruga od interesa za opće dobro koje provode udruge na području Općine Ljubešćica temeljem Godišnjeg plana za raspisivanje natječaja, temeljem odredbi članka 33. Zakona o udrugama („Narodne novine” broj 74/14 i 70/17), članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge ('Narodne novine", broj 26/15), članka 30. Statuta Općine Ljubešćica („Službeni vjesnik Varaždinske županije”, broj 9/13 i 24/13) i članka 12. Pravilnika o financiranju javnih potreba od interesa za opće dobro koje provode udruge na području Općine Ljubešćica („Službeni vjesnik Varaždinske županije”, broj 68/16). Nadalje, utvrđeno je da je na temelju odredbe članka 27. Pravilnika o financiranju javnih potreba od interesa za opće dobro koje provode udruge na području Općine Ljubešćica („Službeni vjesnik Varaždinske županije" broj 68/16., dalje u tekstu: Pravilnik), općinski načelnik Općine Ljubešćica donio Odluku o odabiru programa/projekata udruga te da je sukladno odredbama članaka 20. i 24. Pravilnika, općinski načelnik Rješenjem imenovao Povjerenstvo za otvaranje prijava i provjeru propisanih formalnih uvjeta prijava kao i članove Povjerenstva za ocjenjivanje prijava. Primjenom kriterija ocjenjivanja prijava iz Pravilnika, Povjerenstvo za ocjenjivanje prijava ocjenjivalo je pristigle projekte/programe, te sastavilo zapisnik o ocjeni istih koji je potom upućen općinskom načelniku radi donošenja odluke o odobravanju financijskih sredstava za programe / projekte. Sukladno odredbi članka 28. Pravilnika, udruge kojima je dodijeljena financijska potpora, bile su dužne su s Općinom Ljubešćica sklopiti ugovor o financijskog potpori, kojim će se urediti međusobna prava i obveze (iznos odobrenih sredstava, uvjeti i način korištenja dodijeljenih sredstava, način praćenja i kontrole namjenskog trošenja dodijeljenih sredstava te ostala međusobna prava i obveze). Navedene ugovore u ime Općine sklopio je dužnosnik Nenad Horvatić.

Udruzi Umirovljenika i starijih osoba „Ljubešćica“ 2017.g., 2018.g. i 2019.g. Općina je, nakon provedenog natječaja, dodijelila iznos od 18.000,00 kuna. Dužnosnik Nenad Horvatić donio je odluku o odboravanju financijskih sredstava temeljem prijedloga stručnog povjerenstva te je sukladno važećem Pravilniku o o financiranju javnih potreba od interesa za opće dobro koje provode udruge na području Općine Ljubešćica („Službeni vjesnik Varaždinske županije”, broj 68/16) s navedenom udrugom za svaku od godina sklopio Ugovore o financiranju.

Udruzi „Ljubeška mladež“ tijekom mandata šogora dužnosnika kao predsjednika udruge Općina je u 2017.g. dodijelila iznos od 6.000,00 kuna. Dužnosnik Nenad Horvatić donio je odluku o odboravanju financijskih sredstava temeljem prijedloga stručnog povjerenstva te je sukladno važećem Pravilniku o financiranju javnih potreba od interesa za opće dobro koje provode udruge na području Općine Ljubešćica („Službeni vjesnik Varaždinske županije”, broj 68/16) s navedenom udrugom sklopio Ugovore o financiranju.

Člankom 4. ZSSI-a je propisano da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. ovog članka (članovi obitelji dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Iz dostavljene dokumentacije razvidno je da je u postupku dodijele sredstava u 2017.g., 2018.g. i 2019.g. dužnosnik donio odluku o financiranju udruge Umirovljenika i starijih osoba „Ljubešćica“ čija predsjednica udruge je ujedno i majka dužnosika kao i da je s istom udrugom sklopio ugovor o financiranju za svaku od navedenih godina. Stoga ove okolnosti, s obzirom na povezanost s navedenom Udrugom, upućuju na mogućnost da navedeni dužnosnik nije poduzimao odgovarajuće mjere u svrhu očuvanja nepristranost i vlastite vjerodostojnost te povjerenja građana da ne koristi javnu dužnost za osobni probitak, odnosno probitak povezane osobe. Stoga je Povjerenstvo odlučilo kao u točki I. izreke.

U odnosu na donošenje Odluke o financiranju udruge i sklapanju Ugovora o financiranju s udrugom „Ljubeška mladež“ 2017.g., kada je predsjednik udruge bio šogor dužnosnika, Povjerenstvo neće pokrenuti postupak, budući da se šogor ne smatra članom obitelji dužnosnika u smislu članka 4. stavka 2. ZSSI-a, a u predmetnom slučaju nisu utvrđene druge okolnosti prema kojima bi se isti opravdano mogao smatrati s dužnosnikom povezanom osobom u smislu odredbi ZSSI-a.

Sukladno članku 39. stavku 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Nenad Horvatić, elektroničkom dostavom
2. Objava na internetskoj stranici Povjerenstva
3. Pismohrana